কাজেই জাতীয় ঐক্যের ক্ষেত্রে জামায়াত বিরোধিতার এই সুর দেশের রাজনীতির জন্য যতটুকু না প্রয়োজন, মনে হচ্ছে অন্য কোথা থেকে এই সুর তোলা হচ্ছে। এর মাধ্যমে বরং জামায়াতের গণভিত্তি শক্ত করা হচ্ছে। বিএনপি বা বিশ দলীয় জোট কিভাবে চলবে- এটা নিয়ে মাহী বি. চৌধুরী বা ড. কামাল হোসেনদের মাথাব্যথা থাকার কথা নয়। তারা বিশ দলীয় জোট থেকে জামায়াতকে বাদ দেয়ার পরিবর্তে সরকারের কাছে জামায়াতকে নিষিদ্ধ করার দাবি তুলতে পারেন। সেই দাবি বরং বেশি যুক্তিযুক্ত ও জনগণের কাছে গ্রহণযোগ্য হবে। চরম দুশমন জামায়াতের সাথে আওয়ামী লীগও ঐক্য করেছে। বরং বিএনপির চেয়ে আওয়ামী লীগের সঙ্গেই জামায়াতের কৌশলগত ঐক্য বেশি হয়েছে। ১৯৮৬ সালে এরশাদের অধীনে বিএনপি নির্বাচন বর্জন করলেও আওয়ামী লীগের সাথে জামায়াত অংশগ্রহণ করেছিল। ১৯৯৪-১৯৯৬ সালে এক সাথে দীর্ঘ আন্দোলনের কথা তো সবারই জানা আছে। এর সুবাদেই ২১ বছর পর আওয়ামী লীগ ক্ষমতায় আসতে পেরেছিল। আওয়ামী লীগের রাজনীতির প্রয়োজন হলে তারা আবারো জামায়াতের সাথে কৌশলগত ঐক্য করা অসম্ভব নয়।